SL Uradni list Evropske unije L 112/56

IZVEDBENI SKLEP KOMISIJE (EU) 2015/695

z dne 24. aprila 2015

o obnovitvi odobritve obstoječih proizvodov iz gensko spremenjenega bombaža MON 531 × MON 1445 (MON-ØØ531-6 × MON-Ø1445-2) in odobritvi za dajanje na trg olja iz bombaževega semena, proizvedenega iz gensko spremenjenega bombaža MON 531 × MON 1445 (MON-ØØ531-6 × MON-Ø1445-2), v skladu z Uredbo (ES) št. 1829/2003 Evropskega parlamenta in Sveta

(notificirano pod dokumentarno številko C(2015) 2769)

(Besedilo v francoskem in nizozemskem jeziku je edino verodostojno)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1829/2003 Evropskega parlamenta in Sveta z dne 22. septembra 2003 o gensko spremenjenih živilih in krmi (1) ter zlasti členov 7(3), 11(3), 19(3) in 23(3) Uredbe,

ob upoštevanju naslednjega:

(1) Družba Monsanto Europe S.A. je 30. novembra 2004 v skladu s členoma 5 in 17 Uredbe (ES) št. 1829/2003 pri pristojnem organu Združenega kraljestva vložila vlogo za dajanje na trg olja iz bombaževega semena za živila in krmo, proizvedenega iz gensko spremenjenega bombaža MON 531 × MON 1445, in njegovih sestavin.

(2) Aditivi za živila, posamična krmila in krmni dodatki, proizvedeni iz gensko spremenjenega bombaža MON 531 × MON 1445, so bili dani na trg pred začetkom veljavnosti Uredbe (ES) št. 1829/2003 ter so bili prijavljeni kot obstoječi proizvodi v skladu s členoma 8(1)(b) in 20(1)(b) navedene uredbe.

(3) Družba Monsanto Europe S.A. je 17. aprila 2007 v skladu s členoma 11 in 23 Uredbe (ES) št. 1829/2003 Komisiji predložila vlogo za obnovitev odobritve obstoječih aditivov za živila, posamičnih krmil in krmnih dodatkov, proizvedenih iz gensko spremenjenega bombaža MON 531 × MON 1445.

(4) Področje uporabe obeh vlog skupaj pokriva vse različne vrste komercialne uporabe živil in krme, proizvedenih iz bombaža, kakor je opredeljeno v členih 3(1)(c) in 15(1)(c) Uredbe (ES) št. 1829/2003.

(5) Evropska agencija za varnost hrane (v nadaljnjem besedilu: EFSA) je 28. marca 2012 dala pozitivno mnenje (2) v skladu s členoma 6 in 18 Uredbe (ES) št. 1829/2003. Ugotovila je, da so proizvodi iz gensko spremenjenega bombaža MON 531 × MON 1445 v okviru predvidenih načinov uporabe enako varni kot proizvodi iz konvencionalnega bombaža.

(6) EFSA je ugotovila, da analiza horizontalnega genskega prenosa z gensko spremenjenega bombaža MON 531 × MON 1445 na bakterije ni pokazala tveganja za zdravje ljudi ali živali ali za okolje v okviru predvidenih načinov uporabe glede na pričakovan redek genski prenos z rastlin na bakterije v primerjavi z genskim prenosom med bakterijami in glede na zelo majhno izpostavljenost DNK iz gensko spremenjenega bombaža MON 531 × MON 1445.

(7) EFSA je preučila vsa posebna vprašanja in pomisleke držav članic s posvetovanja s pristojnimi nacionalnimi organi v skladu s členoma 6(4) in 18(4) Uredbe (ES) št. 1829/2003.

(8) Zato bi bilo treba odobriti proizvode iz gensko spremenjenega bombaža MON 531 × MON 1445.

(9) V skladu z Uredbo Komisije (ES) št. 65/2004 bi bilo treba vsakemu gensko spremenjenemu organizmu (v nadaljnjem besedilu: GSO) dodeliti posebni identifikator (3).

(10) Na podlagi mnenja agencije EFSA za živila, živilske sestavine in krmo, proizvedene iz gensko spremenjenega bombaža MON 531 × MON 1445, niso potrebne nobene posebne zahteve za označevanje, razen zahtev iz členov 13(1) in 25(2) Uredbe (ES) št. 1829/2003.

(11) Vse ustrezne informacije o odobritvi proizvodov bi bilo treba vnesti v register Skupnosti za gensko spremenjena živila in krmo, kakor določa Uredba (ES) št. 1829/2003.

(12) V skladu s členom 9(1) in členom 15(2)(c) Uredbe (ES) št. 1946/2003 Evropskega parlamenta in Sveta (4) je treba o tem sklepu prek Urada za izmenjavo informacij o biološki varnosti obvestiti podpisnice Kartagenskega protokola o biološki varnosti h Konvenciji o biološki raznovrstnosti.

(13) Stalni odbor za rastline, živali, hrano in krmo ni izdal mnenja v roku, ki ga je določil njegov predsednik. Potreben je bil izvedbeni akt, zato je predsednik odboru za pritožbe v nadaljnjo obravnavo predložil osnutek izvedbenega akta. Odbor za pritožbe ni podal mnenja –

SPREJELA NASLEDNJI SKLEP:

Člen 1

Gensko spremenjeni organizem in posebni identifikator

Gensko spremenjenemu bombažu (Gossypium hirsutum L. in Gossypium barbadense L.) MON 531 × MON 1445, kakor je opredeljen v točki (b) Priloge k temu sklepu, se v skladu z Uredbo (ES) št. 65/2004 dodeli posebni identifikator MON-ØØ531-6 × MON-Ø1445-2.

Člen 2

Odobritev

Za namene členov 4(2) in 16(2) Uredbe (ES) št. 1829/2003 se pod pogoji iz tega sklepa odobrijo naslednji proizvodi:

(a) živila, proizvedena iz bombaža MON-ØØ531-6 × MON-Ø1445-2;

(b) krma, proizvedena iz bombaža MON-ØØ531-6 × MON-Ø1445-2.

Člen 3

Označevanje

Za namene zahtev za označevanje iz členov 13(1) in 25(2) Uredbe (ES) št. 1829/2003 je „ime organizma“„bombaž“.

Člen 4

Register Skupnosti

Informacije iz Priloge k temu sklepu se vnesejo v register Skupnosti za gensko spremenjena živila in krmo iz člena 28 Uredbe (ES) št. 1829/2003.

Člen 5

Imetnik odobritve

Imetnik dovoljenja je Monsanto Europe S.A., Belgija, kot predstavnik Monsanto Company, Združene države Amerike.

Člen 6

Veljavnost

Ta sklep se uporablja 10 let od datuma uradnega obvestila.

Člen 7

Naslovnik

Ta sklep je naslovljen na Monsanto Europe S.A., Avenue de Tervuren 270–272, 1150 Bruselj – Belgija.

V Bruslju, 24. aprila 2015 Za Komisijo Vytenis ANDRIUKAITIS Član Komisije

(1) UL L 268, 18.10.2003, str. 1.

(2) Znanstveno mnenje o vlogah Monsanta EFSA-GMO-UK-2005-09 in EFSA-GMO-RX-MON531×MON1445 za dajanje na trg živil in krme, proizvedenih iz ali ki vsebujejo sestavine, proizvedene iz na insekte in herbicide odpornega gensko spremenjenega bombaža MON 531 × MON 1445, in za obnovitev odobritve obstoječih proizvodov, proizvedenih iz bombaža MON 531 × MON 1445, oboje v skladu z Uredbo (ES) št. 1829/2003. EFSA Journal (2012);10(3):2608. doi:10.2903/j.efsa.2012.2608.

(3) Uredba Komisije (ES) št. 65/2004 z dne 14. januarja 2004 o vzpostavitvi sistema za razvijanje in dodeljevanje posebnih identifikatorjev za gensko spremenjene organizme (UL L 10, 16.1.2004, str. 5).

(4) Uredba (ES) št. 1946/2003 Evropskega parlamenta in Sveta z dne 15. julija 2003 o čezmejnem gibanju gensko spremenjenih organizmov (UL L 287, 5.11.2003, str. 1).